นายกรัฐมนตรี ห่วงใยเยาวชนจากภัยออนไลน์ แนะนำผู้ปกครองดูแลการใช้โชเชียลมีเดียของบุตรหลานอย่างใกล้ชิด
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงเยาวชนจากภัยออนไลน์ ปัจจุบันมิจฉาชีพและผู้ไม่หวังดีแฝงตัวเข้ามากระทำการไม่เหมาะสมผ่านการล่อลวง นำไปสู่การกระทำผิด อาทิ การล่วงละเมิดทางเพศ การข่มขู่แบล็กเมล อาจนำไปสู่ความสูญเสียต่างๆ จากข้อมูลการสำรวจจากความร่วมมือของหลายหน่วยงานต่างๆ ได้สำรวจสถานการณ์เด็กกับภัยออนไลน์ 2565 ในเยาวชนกลุ่มตัวอย่างอายุ 9-18 ปี พบข้อมูลที่แสดงให้เห็นว่าเยาวชนอยู่ในความเสี่ยงที่จะเผชิญภัยออนไลน์ ตามข้อมูลระบุว่าจากเยาวชนกลุ่มตัวอย่าง 31,965 คน ร้อยละ 81 มีแท็บเล็ตหรือสมาร์ทโฟนของตัวเอง ร้อยละ 64 มีอินเทอร์เน็ตที่บ้าน ร้อยละ 85 ใช้โซเชียลมีเดียทุกวัน หรือเกือบทุกวัน โดยเด็กกลุ่มตัวอย่างร้อยละ 54 เคยพบเห็นสื่อลามกอนาจาร ร้อยละ 36 มีประสบการณ์ถูกจีบในโลกออนไลน์ ซึ่งเป็นพฤติกรรมที่มีความเสี่ยงที่คนร้ายจะหลอกให้เด็กตกหลุมรัก ขอภาพลับ นัดพบเพื่อละเมิดทางเพศแล้วถ่ายรูปข่มขู่แบล็กเมล รวมทั้งยังมีภัยอื่นๆ นายกรัฐมนตรีรับทราบถึงข้อมูลปัญหาดังกล่าว และมีความห่วงใยต่อเยาวชน เห็นว่าปัญหานี้ต้องอาศัยความร่วมมือจากหลายส่วน ทั้งผู้ปกครองในฐานะผู้ใกล้ชิด ต้องดูแลการใช้โซเชียลมีเดียของบุตรหลาน มีการพูดคุยให้ข้อคิด คำแนะนำต่างๆ ขณะที่ โรงเรียน สถานศึกษา หน่วยงานที่เกี่ยวข้อง ร่วมกันให้ความรู้ความเข้าใจถึงการใช้งานโซเชียลมีเดียอย่างถูกต้องและปลอดภัย ขอให้หน่วยงานเกี่ยวข้องศึกษาในประเด็นที่ยังมีช่องว่างทางกฎหมาย เพื่อเป็นการป้องปรามการกระทำผิดตั้งแต่ต้น ไม่รอจนเกิดการกระทำผิดและเสียหายก่อน